b'\n_START_ARTICLE_\nKatapultni sede\xc5\xbe\n_START_PARAGRAPH_\nKatapultni sede\xc5\xbe je naprava v zrakoplovu (najve\xc4\x8dkrat voja\xc5\xa1kem) namenjena varnem re\xc5\xa1evanju pilota v primeru nevarnosti. V ve\xc4\x8dini primerov ima sede\xc5\xbe vgrajen majhen raketni motor (eksplozivni naboj), ki z veliko hitrostjo pilota izstreli iz letala ali helikopterja. V nekaterih primerih se uporablja tudi katapultna kapsula za ve\xc4\x8d \xc4\x8dlanov posadke._NEWLINE_Sede\xc5\xbe ima vgrajeno padalo, ki se po navadi samo aktivira. Razlog za to so veliki pospe\xc5\xa1ki pri izstrelitvi (\xc4\x8dez 10 G), pri katerih lahko pilot izgubi zavest. Lovska letala so zaradi bolj zahtevnih re\xc5\xbeimov delovanja precej manj varna kot npr. potni\xc5\xa1ka letala. Piloti uporabljajo katapultne sede\xc5\xbee ve\xc4\x8dinoma v primerih, ko ni drugega izhoda. Izstrelitev je zaradi velikih pospe\xc5\xa1kov nevarna za vretenca hrbtenice. Zahodni sede\xc5\xbei imajo po navadi pospe\xc5\xa1ek 12-14 g (117\xe2\x80\x93137 m/s2), ruski pa ve\xc4\x8d, 20\xe2\x80\x9322 g, so pa slednji bolj zanesljivi. Nekateri sede\xc5\xbei se lahko izstrelijo pri hitrosti 0 km/h in vi\xc5\xa1ini 0 metrov (zero-zero), izvedli pa so tudi uspe\xc5\xa1ne izstrelitve pri 3,25 Macha na vi\xc5\xa1ini 80.000 ft (24.000 m)._NEWLINE_Na zahodu proizvaja katapultne sede\xc5\xbee podjetje britanski Martin-Baker, v Rusiji pa NPP Zvezda. Veliko zahodnih lovcev uporablja ACES II katapultni sede\xc5\xbe (ve\xc4\x8d kot 10.000 izdelanih)._NEWLINE_Kamov Ka-50 je prvi serijski helikopter na svetu s katapultnim sede\xc5\xbeem. Pri katapultiranju se rotorji lo\xc4\x8dijo od helikopterja in pilot se izstreli podobno kot pri letalu. Vendar so na helikopterjih katapultni sede\xc5\xbei zelo redki, predvsem zaradi nevarnega rotorja. Ka-50 ima name\xc5\xa1\xc4\x8dene eksplozivne naboje na rotorju._NEWLINE_Katapultne sede\xc5\xbee uporabljajo tudi nekatera vesoljska plovila.'